કાંદિવલીનાં ગૃહિણી પૂજા અજમેરાનું માનવું છે કે દિવાળીમાં તળેલા નાસ્તાને સદંતર અવૉઇડ કરવાની જરૂર નથી. તેઓ કહે છે, ‘જેમ મશીનને ઑઇલિંગની જરૂર પડે છે એવી જ રીતે આપણા શરીરના પાટ્ર્સને પણ સમયાંતરે ઑઇલિંગ કરવા જોઈએ. ઘી-તેલ હેલ્થ માટે ખરાબ છે એવી માન્યતા સાવ જ ખોટી છે. હા, બહારના તળેલા નાસ્તા હેલ્થ માટે નુકસાનકારક છે. ચોળાફળી અને મઠિયા જેવા તળેલા નાસ્તા હું ઘરે જ બનાવું છું. આજે ગૃહિણીઓને લોટ બાંધી કૂટવાનો કંટાળો આવે છે એટલે બહારથી વણેલાં મઠિયાં લાવી તળી નાખે. હું ઘરમાં જ મહેનત કરી બનાવું છું. મહેમાનો બહારના નાસ્તા જોઈને કંટાળી જાય, પરંતુ ઘરમાં શુદ્ધ ઘીમાં બનાવેલી મીઠાઈઓ, બેક્ડ નાનખટાઈ તેમ જ મોઢામાં મૂકતાં જ ભૂકો થઈ જાય એવા સૉફ્ટ નાસ્તા જુએ તો ખાધા વગર ન જાય. હોમમેડ નાસ્તાની વાત જ નોખી છે. બીજું, નાસ્તાને સર્વ કરવાની પણ રીત હોવી જોઈએ. ઘણાના ઘરમાં મોંઘી મીઠાઈઓ મૂકી હોય અને ડાયટ નાસ્તાની પ્લેટ હોય, પણ બધું જ અસ્તવ્યસ્ત અને મિક્સ થઈ ગયું હોય. આવી પ્લેટ જોવી પણ ન ગમે. આજે આપણા બધાની લાઇફ એટલી વ્યસ્ત થઈ ગઈ છે કે કોઈ કોઈના ઘરે જવા માટે નવરું નથી. એવામાં જો તમારા આંગણે કોઈ આવે તો આવકારો એવો હોવો જોઈએ કે તેમને ફરી આવવાનું મન થાય. બહારના નાસ્તા અને મીઠાઈઓ ખાઈને કંટાળી ગયેલા મહેમાનોને નવા વર્ષે હોમમેડ સૂકા નાસ્તા સાથે વેજિટેબલ ઇડલી અને કટલેટ જેવા ગરમાગરમ નાસ્તા સાથે લસણ અને કોથમીરની તીખીતમતમતી ચટણી પીરસીએ તો મજા પડી જાય.’